2010-yilda ish o‘rinlari tashkil etish va aholi bandligini ta’minlash dasturi to‘g‘risida

O‘zbekiston Respublikasi Oliy Majlisining Senati qaror qiladi:
 1. O‘zbekiston Respublikasi Oliy Majlisi Qonunchilik palatasining 2009-yil 29-oktabrda qabul qilingan 1082-I-sonli “2010-yilda ish o‘rinlari tashkil etish va aholi bandligini ta’minlash dasturi to‘g‘risida”gi Qarori ma’lumot uchun qabul qilinsin.
 2. O‘zbekiston Respublikasi Vazirlar Mahkamasi tomonidan kiritilgan 2010-yilda ish o‘rinlari tashkil etish va aholi bandligini ta’minlash dasturi tasdiqlansin (ilova qilinadi).
 3. O‘zbekiston Respublikasi Vazirlar Mahkamasi:
 2010-yilda O‘zbekiston Respublikasida 950 mingta yangi ish o‘rni tashkil etish dasturini bajarish yuzasidan amaliy choralar ko‘rsin;
 Inqirozga qarshi choralarning 2009 — 2012-yillarga mo‘ljallangan dasturi doirasidagi kompleks chora-tadbirlarga, Investitsiya dasturiga, ishlab chiqarishni mahalliylashtirish, yetakchi tarmoqlarni modernizatsiya qilish, texnik va texnologik jihatdan qayta jihozlash dasturlariga, tarmoqlarni rivojlantirishning eng muhim maqsadli dasturlariga, ijtimoiy-iqtisodiy rivojlantirishning hududiy dasturlariga muvofiq mamlakatning iqtisodiyot tarmoqlari va hududlarini rivojlantirish bo‘yicha 2010-yilga nazarda tutilgan tadbirlarning samarali bajarilishini ta’minlasin.
 4. Mahalliy davlat hokimiyati organlari 2010-yilda ish o‘rinlari tashkil etish va aholi bandligini ta’minlash dasturining prognoz ko‘rsatkichlari tegishli hududlarda og‘ishmay bajarilishini ta’minlasinlar, bunda kichik biznes va xususiy tadbirkorlik sohasida, shuningdek yangi obyektlarni ishga tushirish, amal qilib turgan ishlab chiqarish quvvatlarini rekonstruksiya qilish va kengaytirish, ishlab chiqarish va ijtimoiy infratuzilmani rivojlantirish, kasanachilikni, kosiblikni va xalq hunarmandchiligini tashkil etish, qurilishda pudrat ishlarini kengaytirish, shu jumladan qishloq joylarda ham kengaytirish hisobiga ish o‘rinlari sonini ko‘paytirish bo‘yicha zarur chora-tadbirlar ko‘rishga alohida e’tibor qaratsinlar.
 5. Mazkur qaror ijrosini ta’minlash uchun O‘zbekiston Respublikasi Vazirlar Mahkamasiga yuborilsin.
 6. Ushbu qaror qabul qilingan kundan e’tiboran kuchga kiradi.
 2010-yilda ish o‘rinlari tashkil etish va aholi bandligini ta’minlash dasturi (keyingi o‘rinlarda Dastur deb yuritiladi) O‘zbekiston Respublikasi Vazirlar Mahkamasining 2009-yil 28-sentabrdagi 519-f-sonli farmoyishiga muvofiq ishlab chiqilgan.
 Dasturning maqsadi aholi bandligi, daromadlari va turmush darajasi o‘sishini ta’minlash, mehnat bozorida ish kuchiga bo‘lgan talabni oshirish bo‘yicha mamlakat hududlari va iqtisodiyot tarmoqlarining mavjud salohiyatidan samarali foydalanish, Qoraqalpog‘iston Respublikasi Vazirlar Kengashi, viloyatlar, Toshkent shahar, tumanlar va shaharlar hokimliklarining ish o‘rinlari tashkil etish va aholi bandligini oshirish masalalarini amalda hal etish uchun mas’uliyatini kuchaytirishdan iborat. 
 Dastur 2009-yilda ish o‘rinlari tashkil etish ishlarining kutilayotgan yakunlarini, mehnat bozorining joriy holatini va 2010-yilda uni rivojlantirish prognozini baholash va tahlil qilish natijalariga, shuningdek Investitsiya dasturi, ishlab chiqarishni mahalliylashtirish, yetakchi tarmoqlarni modernizatsiya qilish, texnik va texnologik jihatdan qayta jihozlash dasturlari, tarmoqlarni rivojlantirishning eng muhim maqsadli dasturlari, ijtimoiy-iqtisodiy rivojlantirishning hududiy dasturlariga muvofiq iqtisodiyot tarmoqlari va mamlakat hududlarini rivojlantirish bo‘yicha 2010-yilga mo‘ljallangan tadbirlarga asoslandi. 
 Dasturda quyidagilar nazarda tutilmoqda: 
 2010-yilda ish o‘rinlari tashkil etish va aholi bandligini ta’minlashning tarmoqlar (bandlik yo‘nalishlari) va hududlar bo‘yicha prognoz parametrlari; 
 Dasturning prognoz parametrlari bajarilishini ta’minlashga doir tashkiliy chora-tadbirlar. 
 2009-yilda ish o‘rinlari tashkil etish va aholi bandligini ta’minlash dasturining tasdiqlangan parametrlariga muvofiq 932,6 mingta yoki 2008-yildagiga nisbatan 1,4 baravar ko‘p ish o‘rni tashkil etish nazarda tutilgan. 
 Ko‘rilayotgan chora-tadbirlar natijasida 2009-yilning yanvar — sentyabr oylari mobaynida 743,5 mingta ish o‘rni tashkil etildi, shundan: 
 62,6 mingta ish o‘rni yirik ishlab chiqarish va infratuzilma obyektlarida, shu jumladan “O‘zbekyengilsanoat” davlat aksiyadorlik kompaniyasi (3,4 mingta), “O‘zbekneftgaz” milliy xolding kompaniyasi (2,9 mingta), “O‘zavtosanoat” aksiyadorlik kompaniyasida (1,1 mingta), ishga tushirilgan kasb-hunar kollejlari, akademik litseylar va boshqa ijtimoiy infratuzilma obyektlarida (13,0 mingta); 
 311,1 mingta ish o‘rni kichik biznesda, shu jumladan 203,0 mingta ish o‘rni xizmatlar ko‘rsatish va servis sohasida, 50,4 mingta ish o‘rni sanoatda, shu jumladan qishloq xo‘jaligi va go‘sht-sut mahsulotlarini qayta ishlash sohasida (9,0 mingta), qandolatchilik va oziq-ovqat mahsulotlarini ishlab chiqarish sohasida (8,5 mingta), tikuvchilik buyumlari, poyabzal, mebel ishlab chiqarish sohasida (7,4 mingta), mahalliy xomashyodan qurilish materiallari ishlab chiqarish sohasida (6,5 mingta), 57,7 mingta ish o‘rni iqtisodiyotning boshqa sohalarida; 
 77,9 mingta ish o‘rni korxonalar (asosan tikuvchilik, ipakchilik, mebel, elektron sanoati korxonalari) bilan kooperatsiyaga asoslangan kasanachilikni rivojlantirish hisobiga, 52,6 mingta ish o‘rni kosiblik, xalq hunarmandchiligi va oilaviy tadbirkorlikni rivojlantirish hisobiga, 26,0 mingta ish o‘rni pudrat shartnomalari asosida uyda ish bajarish hisobiga tashkil etildi. 
 Tashkil etilgan ish o‘rinlarining umumiy sonidan 213,3 mingta ish o‘rni Inqirozga qarshi choralar dasturi doirasida chora-tadbirlar majmuini amalga oshirish hisobiga, shu jumladan: 
 34,5 mingtasi ixtisoslashtirilgan uy-joy ta’mirlash-qurilish tashkilotlarini barpo etish va ularning faoliyatini kengaytirish hisobiga; 
 11,7 mingtasi aholi punktlarini obodonlashtirish bo‘yicha ishlarni bajarish uchun qo‘shimcha ajratilgan shtat birliklari hisobiga;
 14,9 mingtasi oziq-ovqat va nooziq-ovqat iste’mol tovarlari ishlab chiqarishni kengaytirish yuzasidan ko‘rilgan chora-tadbirlar natijasida;
 14,1 mingtasi maqsadli davlat dasturlariga muvofiq avtomobil yo‘llari va temir yo‘llar qurish hamda ularni rekonstruksiya qilish hisobiga; 
 6,8 mingtasi melioratsiya va irrigatsiya ishlarining, shu jumladan kollektor tarmoqlari hamda suv xo‘jaligi obyektlarini qurish va rekonstruksiya qilish ishlarining ko‘lamini kengaytirish natijasida; 
 104,5 mingtasi “Qishloq taraqqiyoti va farovonligi yili” davlat dasturining qo‘shimcha tadbirlarini amalga oshirish, shu jumladan parrandachilik, asalarichilik, baliqchilik bo‘yicha ixtisoslashgan fermer xo‘jaliklari, issiqxonalar, mahalliy xomashyodan qurilish materiallari ishlab chiqaruvchi korxonalarni barpo etish hisobiga;
 26,8 mingtasi vaqtincha ishlamayotgan korxonalar faoliyatini tiklash, shu jumladan 4 mingtasi qonun hujjatlariga muvofiq tijorat banklari balansiga berilgan yirik bankrot korxonalarda faoliyatni tiklash natijasida tashkil etildi. 
 2009-yil to‘qqiz oyida ko‘rilgan chora-tadbirlar Samarqand (73 mingta), Qashqadaryo (72 mingta), Farg‘ona (71 mingta), Andijon (57 mingta), Namangan (52 mingta) va Xorazm (46 mingta) viloyatlari kabi ish o‘rinlariga ehtiyoj yuqori darajada bo‘lgan hududlarda tashkil etilayotgan ish o‘rinlarining sonini ko‘paytirishga yordam berdi. 
 Dasturning prognoz parametrlari vaqtincha ishlamayotgan fuqarolarni (ishsizlarni), mehnat bozoriga birinchi marta kirayotgan yoshlarni va iqtisodiyotdagi tarkibiy qayta o‘zgartishlar natijasida bo‘shab qolayotgan xodimlarni ishga joylashtirish uchun ish o‘rinlariga bo‘lgan ehtiyojni baholashdan, shuningdek, mavjud ehtiyojni yanada to‘laroq qondirish uchun ish o‘rinlari tashkil etish va aholi bandligini ta’minlash bo‘yicha barcha mavjud imkoniyatlar va zaxiralardan kelib chiqib belgilangan. 
 Dastur loyihasida 2010-yilda 950,0 mingta (1-ilova*) yoki 2009-yilda kutilayotgan ko‘rsatkichdan 17,4 mingdan ko‘p ish o‘rni tashkil etish nazarda tutilmoqda. 
 2010-yilda ish o‘rinlari tashkil etish va aholi bandligini ta’minlashning asosiy yo‘nalishlari va parametrlari quyidagilardir: 
 1. Investitsiya dasturini, ishlab chiqarishni mahalliylashtirish, yetakchi tarmoqlarni modernizatsiya qilish, texnik va texnologik jihatdan qayta jihozlash dasturlarini amalga oshirish hisobiga, ushbu dasturlar doirasida 56,3 mingta ish o‘rinlari, shundan 25,1 mingtasini tarmoqlarning xo‘jalik boshqaruvi mamlakat organlari tarkibiga kiruvchi korxonalarda, 31,2 mingtasini investitsiya dasturiga va ijtimoiy-iqtisodiy rivojlantirishning hududiy dasturlariga muvofiq tashkil etish nazarda tutilmoqda. 
 Tarmoqlar bo‘yicha eng ko‘p ish o‘rinlari metallurgiya, yengil sanoat, neft va gaz, kimyo, avtomobil sanoatining yirik korxonalarida va iqtisodiyotning boshqa tarmoqlarida tashkil etiladi.
 2. 476,6 mingta ish o‘rni tashkil etilishini ta’minlaydigan kichik korxonalar, mikrofirmalar tashkil etish va yakka tartibdagi xususiy tadbirkorlikni rivojlantirish. Kichik biznesda ish o‘rinlarining kattagina qismi xizmat ko‘rsatish va servis sohasida (282 mingta), sanoatda (52,9 mingta), pudrat-qurilish ishlarida, shu jumladan uy-joy ta’mirlash va rekonstruksiya qilish sohasida (43,6 mingta) tashkil etiladi.
 3. 208,0 ming nafar band bo‘lmagan fuqaroni, asosan ko‘p bolali ayollar, nogironlar va aholining ijtimoiy himoyaga muhtoj bo‘lgan boshqa toifalarini ish bilan ta’minlaydigan kasanachilikni, eng avvalo mehnat shartnomalari bo‘yicha korxonalar bilan kooperatsiyaga asoslangan kasanachilikni, kosiblik va xalq hunarmandchiligini, shuningdek oilaviy tadbirkorlikni rivojlantirish. Shundan 62,5 mingta ish o‘rni yengil sanoat, oziq-ovqat sanoati, kimyo sanoati, mashinasozlik, metallurgiya, yoqilg‘i-energetika majmui, shuningdek qurilish, transport, aloqa va iqtisodiyotning boshqa tarmoqlaridagi yirik va kichik korxonalar bilan kooperatsiya asosida kasanachilikni tashkil etish hisobiga yaratiladi.
 Milliy hunarmandchilikning an’anaviy markazlari hisoblangan tumanlar va shaharlarda “Usta-shogird” usulida kasanachilarni o‘rgatish va tayyorlashni tashkil etish hamda ularni imtiyozli mikrokreditlar ajratish orqali qo‘llab-quvvatlash yo‘li bilan tashkil etiladigan kasanachilik ish o‘rinlari sonini ko‘paytirishga alohida e’tibor beriladi. Andijon, Buxoro, Namangan, Samarqand, Qo‘qon, Marg‘ilon, Xiva shaharlari, shuningdek Shahrixon, G‘ijduvon, Chust, Urgut, Rishton tumanlari va boshqalar ana shunday an’anaviy milliy hunarmandchilik markazlari hisoblanadi.
 4. Parrandachilik, baliqchilik, asalarichilikka, meva-sabzavot va boshqa mahsulotlar yetishtirishga ixtisoslashgan fermer va dehqon xo‘jaliklarini tashkil etish va kengaytirish, buning hisobiga 127,7 mingdan ortiq ish o‘rni tashkil etilishi kutilmoqda. Har bir fermer xo‘jaligida kamida 200 ta parranda yetishtirishni tashkil etish, har bir tumanda kamida 2 ta ixtisoslashgan parrandachilik xo‘jaligi, 5 ta yengil konstruksiyali issiqxona tashkil etish nazarda tutilmoqda.
 5. Ishlab chiqarish va ijtimoiy infratuzilmani rivojlantirish, aholi punktlarini obodonlashtirish ishlarini kengaytirish, bu avtomobil yo‘llari va temir yo‘llar, elektr, suv va gaz ta’minoti obyektlarini qurish va ta’mirlash, telekommunikatsiya tarmoqlari va inshootlarini modernizatsiya qilish va rivojlantirish ishlarini bajarish hisobiga 61,3 mingta ish o‘rni tashkil etish imkonini beradi. 
 6. Vaqtincha ishlamayotgan korxonalar faoliyatini, shu jumladan tijorat banklari balansiga berilgan bankrot korxonalarning faoliyatini tiklash chora-tadbirlarini ko‘rish, bu 8,9 mingta ish o‘rni tashkil etish, shuningdek 11,2 mingta ish o‘rni tashkil etilishini ta’minlaydigan bozor infratuzilmasi obyektlarini hamma joyda rivojlantirish imkonini beradi.
 Hududlar bo‘yicha jami ish o‘rinlaridan 240,1 mingtasini aholi zich joylashgan Farg‘ona vodiysi viloyatlarida, 107,3 mingtasini shimoliy hududlarda (Qoraqalpog‘iston Respublikasi va Xorazm viloyatida), 81,2 mingtasini Jizzax va Sirdaryo viloyatlarida, 165,9 mingtasini poytaxt mintaqasida (Toshkent viloyati va Toshkent shahrida), 92,0 mingdan ortig‘ini Samarqand viloyatida, 113,3 mingtasini Buxoro va Navoiy viloyatlarida, shuningdek 86,4 mingtasini Qashqadaryo viloyatida va 63,7 mingtasini Surxondaryo viloyatida tashkil etish kutilmoqda. Bunda, mehnat bozoridagi vaziyat murakkab bo‘lgan 30 ta tumanda (shaharda) ish o‘rinlarini ancha ko‘paytirish nazarda tutilmoqda. 
 Qayd etilgan yo‘nalishlar va prognoz parametrlar tumanlar, shaharlar, xarajatlar miqdori va moliyaviy manbalar bo‘yicha aniqlangan hamda ish o‘rinlari tashkil etishning tegishli hududiy dasturlari bilan tasdiqlangan.
 Tarmoqlar bo‘yicha sanoatda 109,2 mingta ish o‘rni, qishloq xo‘jaligida 127,7 mingta, qurilishda 105 mingta, xizmat ko‘rsatish va savdo sohasida 328,7 mingta ish o‘rni tashkil etish mo‘ljallanmoqda. 
 Investitsiya dasturiga, ishlab chiqarishni modernizatsiya qilish, texnik va texnologik jihatdan yangilashning tarmoq dasturlariga, eng muhim maqsadli dasturlarga va boshqa dasturlarga muvofiq ish o‘rinlari tashkil etish sohasida tashkiliy tadbirlarni amalga oshirish jarayonida kapital qo‘yilmalarning umumiy hajmi 18 833,3 mlrd so‘mni tashkil etadi, shu jumladan:
 ijtimoiy infratuzilma obyektlarini tashkil etish va ishga tushirish, aholi punktlarini obodonlashtirish maqsadlari uchun budjetdan ajratiladigan mablag‘lar 825 mlrd so‘mni; 
 korxonalar va aholining tarmoq dasturlarini amalga oshirish va xususiy tadbirkorlikni rivojlantirish uchun jalb etiladigan mablag‘lari 8 993,7 mlrd so‘mni; 
 xorijiy investorlarning investitsiya va maqsadli kompleks dasturlarni amalga oshirish uchun jalb etiladigan mablag‘lari 4 751,5 mlrd so‘mni;
 O‘zbekiston Respublikasi Tiklanish va taraqqiyot jamg‘armasi hamda budjetdan tashqari jamg‘armalardan, shuningdek O‘zbekiston Respublikasi Moliya vazirligi huzuridagi Sug‘oriladigan yerlarning meliorativ holatini yaxshilash jamg‘armasidan jalb etiladigan mablag‘lar 2 120,1 mlrd so‘mni; 
 tijorat banklarining kichik biznes subyektlarini moliyaviy qo‘llab-quvvatlash, inqirozga qarshi chora-tadbirlarlarni amalga oshirishni davom ettirish uchun jalb etiladigan mablag‘lari 2 134,9 mlrd so‘mni; 
 O‘zbekiston Respublikasi Mehnat va aholini ijtimoiy muhofaza qilish vazirligi huzuridagi Bandlikka ko‘maklashish jamg‘armasidan xizmat ko‘rsatish va servis sohasida, ayniqsa, mehnat bozoridagi vaziyat murakkab bo‘lgan chekka qishloq tumanlari va mintaqalarda kasanachilikni, oilaviy tadbirkorlikni rivojlantirish uchun jalb etiladigan mablag‘lar 8,1 mlrd so‘mni tashkil etadi.
 2010-yilda ish o‘rinlari tashkil etishning prognoz parametrlari bajarilishini ta’minlash maqsadida monitoring olib borilib, Dasturning tumanlar, shaharlar, tarmoqlar va aniq obyektlar bo‘yicha bajarilishi har oyda ko‘rib chiqiladi. 
 Dasturning bajarilishi:
 hududiy va tarmoqlar bo‘yicha dasturlarda nazarda tutilgan parametrlar bajarilishi yuzasidan Mehnat va aholini ijtimoiy muhofaza qilish vazirligi, Iqtisodiyot vazirligi va ularning hududiy organlari tomonidan;
 ish o‘rinlari tashkil etishning tegishli hududiy parametrlari bajarilishi yuzasidan Qoraqalpog‘iston Respublikasi Vazirlar Kengashi, viloyatlar, Toshkent shahar, tumanlar va shaharlar hokimliklari tomonidan;
 o‘z tarkibiga kiradigan tarmoqlar va korxonalar bo‘yicha ish o‘rinlari tashkil etish dasturlari bajarilishi yuzasidan vazirliklar, idoralar, xo‘jalik boshqaruvi organlari tomonidan; 
 majmualar mutasaddi bo‘lgan xo‘jalik boshqaruvi organlari va hududlar tomonidan ish o‘rinlari tashkil etish va aholi bandligini oshirish dasturlari bajarilishi yuzasidan Vazirlar Mahkamasi majmualari tomonidan monitoring o‘rnatiladi.
 Monitoring va Dastur bajarilishining borishi har oyda ko‘rib chiqish natijalari bo‘yicha ish o‘rinlari tashkil etishning belgilangan parametrlaridan orqada qolayotgan korxonalar, tarmoqlar, bandlik yo‘nalishlari, shuningdek, tumanlar va shaharlar aniqlanadi, ish o‘rinlari tashkil etish yuzasidan tasdiqlangan topshiriqlar bajarilishini ta’minlashga yo‘naltirilgan qo‘shimcha chora-tadbirlar ishlab chiqiladi va qabul qilinadi. 
 Dastur parametrlari so‘zsiz bajarilishi va aholining ish bilan bandligi muammolari amalda hal etilishi uchun shaxsiy javobgarlik Qoraqalpog‘iston Respublikasi Vazirlar Kengashi Raisi, viloyatlar, Toshkent shahar, tumanlar va shaharlar hokimlari, uyushmalar, kompaniyalar, korxonalar rahbarlari zimmasiga yuklanadi.